Talán sosem lesz olyan jó példa arra, hogy mit jelent pénzügyileg kiesni a NER kegyeiből, mint a Közgép 2016-os beszámolója. A magyar haveri kapitalizmus egykori mintacége ugyanis

a bevétele 2015-ről 2016-ra 81,5 milliárd forinttal nyeresége pedig 9 milliárd forinttal csökkent.

2015-ben, az Orbánnal való szakítás évében Simicska építőipari cége még 101 milliárd forintos bevételt ért el és ebből 9,6 milliárd forint nyereséget könyvelt el, ehhez képest tavaly, vagyis az első teljes évben, hogy Simicska már az Orbán-rendszer ellenségének számított, már "csak" 19,9 milliárdos bevétel és 540 millió forintos adózott eredmény jött össze.

Simicska médiacégeit is megviselte a NER-ből való kizuhanás. A korábbi fidesz-pénztárnok médiaportfóliója hatalmas veszteségeket halmozott fel, a Magyar Nemzet 762 millió, a Hír Tv 770 millió, a Lánchíd Rádió 102 millió mínuszban van. A reklámpiacon viszont még tartja magát Simicska,

a Mahir Cityposter 157 milliós nyereséget könyvelt el, míg 2015-ben veszteséges volt

a Publimontnak 431 milliós nyeresége volt tavaly,

az Euro Publicity pedig 145 millió pluszt hozott.

Igaz nem sok kilátása van ezeknek a cégeknek, a kormány új plakátszabályozása ugyanis nagyrészt azért jött létre, hogy ellehetetlenítse ezeket a cégeket, és 2020-ig ez nagy valószínűséggel sikerülni is fog.